ตลาดทุนเดือนเม.ย.เติบโตต่อเนื่อง
ตลาดทุนไทย ได้ปัจจัยหนุนจากผลประกอบการบริษัทจดทะเบียน ดัชนีเพิ่มขึ้น 15% ซื้อขายเฉลี่ยต่อวันเพิ่มขึ้น 93%
14 พ.ค. 2556

ตลาดทุนไทย ได้ปัจจัยหนุนจากผลประกอบการบริษัทจดทะเบียน ดัชนีเพิ่มขึ้น 15% ซื้อขายเฉลี่ยต่อวันเพิ่มขึ้น 93% 
นายภากร ปีตธวัชชัย รองผู้จัดการ หัวหน้าสายงานวางแผนกลยุทธ์องค์กร และการเงิน ตลาดหลักทรัพย์แห่งประเทศไทย (ตลท.) เปิดเผยว่า ในเดือนเมษายน 2556 เศรษฐกิจโลกเริ่มมีการขยายตัวแต่ยังขาดเสถียรภาพ แม้ว่าตัวเลข GDP และอัตราการว่างงานของสหรัฐอเมริกาจะปรับดีขึ้น แต่ดัชนีชี้วัดเศรษฐกิจของจีนและยุโรปมีแนวโน้มอ่อนตัวลง นอกจากนี้ ตัวเลขดัชนีชี้วัด PMI ของสหรัฐอเมริกา จีน และญี่ปุ่น ยังชี้ว่าเศรษฐกิจมีแนวโน้มชะลอตัวลง
ในส่วนของตลาดทุนไทยได้รับปัจจัยสนับสนุนจากรายงานผลประกอบการไตรมาส 1/2556 ของบริษัทจดทะเบียนที่เติบโตดีอย่างต่อเนื่อง ส่งผลให้ ณ สิ้นเดือนเมษายน 2556 SET Index ปิดที่ 1,597.86 จุด เพิ่มขึ้น 14.79% จากสิ้นปี 2555 ขณะที่ market capitalization ของ SET อยู่ที่ 13,649,632 ล้านบาท เพิ่มขึ้น 15.37% จากสิ้นปี 2555 และของ mai อยู่ที่ 189,878 ล้านบาท เพิ่มขึ้น 42.75% จากสิ้นปี 2555 โดยมูลค่าการซื้อขายเฉลี่ยต่อวันรวมของ SET และ mai อยู่ที่ 53,853 ล้านบาท เพิ่มขึ้น 93.06% จากช่วงเดียวกันของปีก่อน โดยในเดือนเมษายน 2556 ผู้ลงทุนต่างประเทศขายสุทธิ 19,830 ล้านบาท
นอกจากนี้ ในเดือนเมษายน 2556 มีกองทุนรวมโครงสร้างพื้นฐานเข้าจดทะเบียนในตลาดหลักทรัพย์ไทยเป็นกองแรก คือ กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) มูลค่ากองทุน 62,510 ล้านบาท ซึ่งเป็นหลักทรัพย์ที่มีมูลค่าการระดมทุนในตลาดแรกสูงสุดตั้งแต่ตลาดหลักทรัพย์ฯ เปิดทำการ
ด้านตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 74,321 สัญญา เพิ่มขึ้น 115.07% จากช่วงเดียวกันของปีก่อน